Per Bisgaard (V), 2009-05-05:
Beslutningsforslaget er jo i vid udstrækning en kopi af det forslag, som Socialdemokraterne fremsatte for godt et år siden.
Vi er i Venstre meget enige med forslagsstillerne i, at mobning skal bekæmpes med alle de midler, som skolen har til rådighed i værktøjskassen.
For godt et år siden nævnte jeg, at man i ministeriet arbejdede med et lovforslag, som skulle gøre det til en pligt at udarbejde et værdiregelsæt, som skulle fremme fælles værdier, engagement og ansvarlighed.
Nu er der så gået et år, og lovforslaget, L 186, blev behandlet her tidligere på dagen, og det rummer de elementer, som de to beslutningsforslag har peget på.
Allerede tilbage i 2005 havde undervisningsministeren fået nedsat et udvalg, som skulle kigge på disciplin, god adfærd og mobning i folkeskolen, og på baggrund af og med udgangspunkt i udvalgets arbejde har der så siden været meget fokus på omtalte emner, disciplin, adfærd og mobning.
Skolerne landet over har gjort et dygtigt stykke arbejde for at udarbejde regler og handlingsplaner, og det er min klare opfattelse, at det kun er få skoler, der endnu ikke har fået helt styr på deres planer.
Det fremgår, som ministeren også sagde, af L 186, at skolerne fremover skal udarbejde et værdiregelsæt, som bl.a. også fokuserer på trivslen.
Det er fint, at vi nu får præciseret skolens opgaver, men jeg vil gerne gentage, at hovedparten af de danske folkeskoler allerede har udarbejdet ordensregler, værdiregelsæt og handleplaner.
De er på bedste vis udarbejdet i et samarbejde mellem lærere, elever og forældre, og de er synlige både på papir og på nettet.
Men det er naturligvis vigtigt, at alle skoler får gjort sig de nødvendige overvejelser og truffet beslutninger, således at man både udadtil og indadtil viser, at man har orden i tingene.
I lovforslaget, altså L 186, lægges der op til, at elever og forældre hvert år ved skoleårets begyndelse skal orienteres om skolens regelsæt og ordensregler.
Det vil bl.a. være noget nyt, at man vil tage det med i bekendtgørelsen til fremme af god orden i folkeskolen, som ministeren også nævnte.
Skolelederen har det overordnede ansvar for ledelsen af skolen, og med de forslag til ændringer, som er angivet i lovforslaget, vil ledelsesrummet blive forbedret og forøget, således at skolelederen alt efter problemets størrelse kan agere hurtigt og hensigtsmæssigt.
Og det er det, der også er behov for.
Kommunalbestyrelsen har i øjeblikket ansvaret for, at undervisningsmiljøloven bliver opfyldt, hvilket jo også medfører, at den skal påse, at skolelederen udarbejder en undervisningsmiljøvurdering, og at der hele tiden bliver fulgt op på de områder, hvor der er problemer.
Det er vigtigt, at alle aktører, kommunalbestyrelse, skoleleder, skolebestyrelse, elevråd og lærerråd, er sig deres ansvar bevidst i arbejdet med at skabe de bedste rammer for trivsel og udvikling.
AKT-lærerne har allerede vist deres berettigelse, og det er glædeligt at konstatere, at uddannelsen af lærere med disse kompetencer er højt prioriteret på skolerne og i kommunalbestyrelserne.
Det er som sagt Venstres opfattelse, at der allerede nu gøres et ihærdigt stykke arbejde ude på skolerne for at imødegå og bekæmpe mobning, og som det blev nævnt tidligere, vil skolerne får endnu bedre betingelser for at gøre en målrettet indsats, når L 186 bliver vedtaget.
Venstre kan ikke tilslutte sig beslutningsforslaget.